I Valby har MENY-købmand Brian Rosenstand fået nok.

Alt for længe har tyvebander systematisk tømt hans to butikker for varer, uden at han har kunnet gøre noget ved det.

Onsdag slog forbryderne til igen mod butikken på Toftegårds Plads. Åbenlyst slæbte de kasser af slik til en værdi af omkring 8.000 kroner ud af butikken. Tyveriet blev filmet af et overvågningskamera. Tyveriet blev anmeldt til politiet, men efterfølgende valgte købmanden også at lægge tre billeder og en video af tyveriet på butikkens Facebook.

»Det værste ved det her tyveri er, at det ikke er et enkeltstående tilfælde - det her er hverdagen,« siger han til Berlingske:

»Det er første gang, jeg lægger en video op, og det har jeg gjort af flere årsager. For det første er det så voldsomt et butikstyveri det her. Det går lynhurtigt, og det er iskoldt, som man kan se på overvågningen. For det andet, synes jeg, at den danske befolkning, politiet og politikerne skal se, hvad der foregår ude i virkeligheden i detailhandlen. Så folk forstår, at det ikke bare er en pakke frikadeller eller en slikkepind«.

Han kalder det »ren og skær afmagt«. Efter opslaget på Facebook har flere andre købmænd reageret.

»En anden MENY-butik har kontaktet os, hvor de her tyve også har været. Det samme har en Lidl-butik og en Fakta-butik. Det er samme type af varer, der bliver stjålet. Det er til videresalg. Det er bl.a. Haribo-slik, Marabou-chokolade, Red Bull og rammer med øl,« siger købmanden fra Valby:

»Når konsekvensen for butikstyveri er ikke-eksisterende i vores system, og lovgivningen er så pivringe, så bliver det aldrig bedre. For så kan det betale sig«.

Brian Rosenstand fortæller, at han som købmand bruger uforholdsvis meget tid på at anmelde og dokumentere tyverierne. Men selv når tyvene bliver dømt, får købmanden ikke dækket sit tab, fordi det ofte ender med, at fogedretten fastslår, at tyvene ikke er i stand til at betale erstatning. Og tyvene slipper med en ifølge købmanden for mild straf.

Brian Rosenstand opfordrer derfor politikerne til at ændre loven, så dømte tyve skal betale penge tilbage til den pågældende købmand.

»Når vi har rettens ord for, at han skal betale penge tilbage, så skal det være lige meget, om han er på overførsel eller har et job. Så skal der laves en afdragsordning til os. Der er ikke en forsikring, der dækker sådan noget her,« siger han.

Allerede i februar stod samme købmand frem i Berlingske og fortalte om de store tab, tyverierne koster ham, men problemet er ikke blevet mindre siden.

Tyve med indkøbslister

Direktør for De Samvirkende Købmand, John Wagner, har »fuld forståelse« for, at Brian Rosenstand har delt videoen på Facebook, til trods for at det ikke er lovligt. Han tilføjer, at købmændene allerede har »gjort stor set alt, hvad vi kan« i forhold til at sikre sig mod tyveri.

John Wagner oplyser, at justitsministeren »har stille os i udsigt, at vi større udstrækning får lov til at dele optagelser som dem, Brian nu har delt på Facebook«.

»Det her er er organiseret tyveri. Formentlig en bande af en slags. Det skulle såmænd ikke undre mig, hvis de nærmest har en indkøbsliste med, og at der derfor står en hæler bag, der har sagt, jeg mangler det, det og det i dag. Meget af det her ender i den uorganiserede kioskverden«.

Købmændene efterlyser mere end en lovændring, så de må dele videoer for at advisere og advare kollegaer om tyveknægtene.

»Vi vil gerne have, at der bliver afsat ressourcer, så politi kan gøre en organiseret indsats for at finde hælerne,« siger han:

»Og hårdere straffe. Det ville i hvert fald indebære, at hvis der er tale om østeuropæiske bander, som det nogle gange er, så betyder det øjeblikkelig udvisning«.

Drab og voldtægter i første række

Hos Københavns Politi anerkender vicepolitiinspektør Jesper Lauenborg Bangsgaard, at tyveriet i Brian Rosenstands MENY-butik virker organiseret.

»Det kunne umiddelbart se ud som om, at de har prøvet det før. Og jeg forstår godt købmandens frustration over, at det her er noget, han oplever igen og igen,« siger vicepolitiinspektøren og understreger, at politiet tager købmændenes opråb alvorligt. Men, siger han:

»Det er klart, at vores prioritering lige nu er, at vi vælger at efterforske den personfarlige kriminalitet først. Det er klart, at drab, voldtægt og den slags må gå forud for butikstyveri«.

Jesper Lauenborg Bangsgaard tilføjer, at politiet dog opprioriterer sager, hvor der er mistanke om organiseret butikstyveri.

»Hvis vi får anmeldelser ind, hvor vi kan se, at det er de samme gerningsmænd, og der er tale om store beløb, så vil det naturligvis blive opprioriteret«.

Hvad angår den selvtægt, som købmanden har gjort sig skyldig i, siger vicepolitiinspektøren:

»Det er klart, at det er en overtrædelse af persondataloven. Og når man overtræder loven, risikerer man at blive straffet, uanset hvor frustreret og forståeligt, det måtte være«.